በሊጉ የኮቪድ መከላከያ ህጎችን አለመተግበር አሳሳቢ ሆኗል
ብርሃን ፈይሳበኮቪድ 19 ምክንያት ለወራት በመላው ዓለም ስፖርታዊ እንቅስቃሴዎች ተቋርጠው መቆየታቸው ይታወቃል። ከረጅም ጊዜ በኋላም በከፍተኛ ጥንቃቄና ደጋፊዎችን ባገለለ ሁኔታ ዳግም ወደ እንቅስቃሴ እንዲገባ ተደርጓል። ይሁን እንጂ አሁንም ሙሉ ለሙሉ ሊባል በሚችል ሁኔታ ጥንቃቄውና የቫይረሱ መከላከል እየተተገበረ ነው ለማለት ያዳግታል። ምክንያቱ ደግሞ በተለይ በእንግሊዝ ፕሪምየር ሊግ በቫይረሱ የሚያዙ ተጫዋቾች ቁጥር ጭማሬ እያሳየ መምጣቱ ነው። ባለፈው ሳምንት በ20ዎቹም የሊጉ ክለቦች 40 ተጫዋቾች የቫይረሱ ተጠቂ መሆናቸው በመረጋገጡ ሁኔታው ይበልጥ ትኩረት እንዲያገኝ አድርጓል። ከሰሞኑ ደግሞ ተጫዋቾች በመልበሻ ክፍል፤ ደጋፊዎች ደግሞ በስታዲየም አቅራቢያ ለተጫዋቾች አቀባበል ለማድረግ እጅግ ተጠጋግተው ታይተዋል። አካላዊ ርቀትን ከመጠበቅም ባሻገር በጨዋታ ላይ ግቦች ሲቆጠሩ ተቃቅፎ ደስታን መግለጽና እጅ ለእጅ መጨባበጥም በስፋት መታየቱ ስጋቱን ይበልጥ አንሮታል። በዚህም ምክንያት የሃገሪቷ ስፖርት ሚኒስትር በሃገሪቷ ያለው የቫይረሱ ሁኔታ እየጨመረ በመምጣቱ በሊጉ ያለው ጥንቃቄም ሊታሰብበት እንደሚገባ አስጠንቅቋል። ይህ በስፖርቱ እየታየ ያለው ሁኔታ በዚሁ የሚቀጥል ከሆነም እንደ ሌላው ሁሉ ውድድሩም ተቋርጦ ተጫዋቾች በድጋሚ በቤታቸው እንዲቆዩ የሚደረግበት እድል እንደሚሰፋም ነው ቢቢሲ በዘገባው የጠቆመው። ሊጉን የሚመራው አካልም በዚህ ጉዳይ ላይ አሰልጣኞችንና አምበሎችን አነጋግሯል።የእንግሊዝ ፕሪምየር ሊግ አስተዳዳሪ ትሪቮር ቢርች ለሁሉም ክለቦች፤ የጥንቃቄ ህጎቹን ባለመተግበር የሚቀጥሉ ከሆነ ከመንግስት በኩል ከፍተኛ ጫና እንደሚደረግባቸው በጻፉት ደብዳቤ አስጠንቅቀዋል። ‹‹ሁሉም ተጫዋቾችና የየክለቡ አባላት ከዚህ ቀደም ከነበረው የጥንቃቄ ህጎቹን በመተግበር እገዳ እንዳይጣልባቸው ማድረግ ይገባቸዋል›› ሲሉም አጽንኦት ሰጥተዋል። የአርሰናሉ አሰልጣኝ ሚኬል አርቴታም ይህንን ተከትሎ አስተያየቱን የሰጠ ሲሆን፤ ‹‹በእንግሊዝም ሆነ በመላው ዓለም እየተደረጉ ያሉ የጥንቃቄ እርምጃዎች አስጨናቂ ስሜት አላቸው። ነገር ግን የእኛ ደህንነት ሲጠበቅ ለህብረተሰቡ ምን እንደምናበረክት ማወቅ ይገባናል›› በማለት የድጋፍ ሃሳቡን ሰጥቷል።እንግሊዝ እስካሁን ድረስ ወደ 80ሺ ዜጎቿን በቫይረሱ ምክንያት አጥታለች። በዚህም ምክንያት በሃገሪቷ ያለው እንቅስቃሴ እጅግ ጥብቅ እንዲሆን ቢደረግም፤ ስፖርታዊ ውድድሮች ግን ቫይረሱን የመከላከል ፕሮቶኮልን እንደጠበቁ አሁንም ቀጥለዋል። ይሁን እንጂ ባለፈው ሳምንት በተካሄዱ የኤፍኤ ካፕ ጨዋታዎች ግቦች ሲቆጠሩ ተጫዋቾች ደስታቸውን የሚገልጹበት ሁኔታ እና ከመልበሻ ክፍል የወጡ ምስሎች በእጅጉ ተቃውሞን ያስተናገዱ ሆነው ነበር። የመርሲሳይድ ፖሊስም በሁኔታው ላይ ‹‹በመንግስት በኩል የሚሰጡትን መመሪያዎች ባለማክበርና አካላዊ ርቀትን አለመጠበቅ በስፋት ተስተውሏል›› ሲል ምስክርነቱን ሰጥቷል። የስፐርስ፣ ፉልሃም፣ ክሪስታል ፓላስ፣ ዌስት ሃም እና ማንቺስተር ሲቲ ተጫዋቾች ደግሞ ችግሩ በስፋት የታየባቸውና በብዙዎችም እየተብጠለጠሉ ያሉ ክለቦች ሆነዋል። በተለይ የአዲስ ዓመት መግባትን ተከትሎ አብዛኛዎቹ ተጫዋቾች በየግላቸው በዓሉን ያከበሩበት መንገድ ሲታይም ቫይረሱን ለመከላከል ከወጣው ህግ ተቃራኒ የሆነ ነበር። አዲሱ የፈረንጆቹ ዓመት በገባ የመጀመሪያ ሳምንት ብቻ በ40 ተጫዋቾች ላይ ቫይረሱ የተገኘ መሆኑን ተከትሎም በሳምንት አንድ ጊዜ የነበረው ምርመራ ወደ ሁለት ጊዜ እንዲያድግ መደረጉንም ዘገባው ይጠቁማል። የእንግሊዝ እግር ኳስ ሊግ እንዳስታወቀው ከሆነ ከ66 ክለቦች ተጨዋቾች 112 የሚሆኑት በቫይረሱ ተጠቅተዋል። ይህ በእንዲህ እንዳለ ከሰሞኑ የተስተዋለው ሁኔታ የመንግስት ባለስልጣናት ትኩረት ስለተሰጠው ሊጉን ለሚመራው አካል ማስጠንቀቂያ መስጠቱ አስፈላጊ ሆኗል። የሊጉ አስተዳዳሪ ‹‹የቫይረሱ ስጋት ባለበት በዚህ ወቅት እግር ኳስ ቤታቸው ላሉ ብዙዎች ተስፋ የሰጠ ሆኗል። በመሆኑም በስፖርቱ ያለ እያንዳንዱ ግለሰብ ከዚህ ቀደም ያደርግ የነበረውን ጥንቃቄ በሁለት እጥፍ ማሳደግና ኃላፊነታችንንም መወጣት ይገባናል›› ሲሉም መልዕክታቸውን አስተላልፈዋል። የህክምና ባለሙያዎችም በዚህ ወቅት በሊጉ እየታየ ያለው ሁኔታ ትክክለኛውን ቫይረሱ ያለበትን ደረጃ እንደሚያመለክት ያረጋግጣሉ። በእርግጥ ሁኔታው አሳሳቢ ይሁን እንጂ ስፖርቱን ከእንቅስቃሴ ውጪ ለማድረግ በመንግስት በኩል የሚወሰድ እርምጃ ለጊዜው አለመታሰቡን ቢቢሲ በዘገባው አመልክቷል። ሆኖም በቫይረሱ መስፋፋት ሆስፒታሎች እየሞሉ ህዝቡም በቤቱ እንዲቆይ ሊደረግ የሚችልበት እድል የሰፋ ነው። በዚህ ሂደት በእግር ኳሱ የታየው ነገር የሚቀጥል ከሆነ በመንግስት በኩል ያለው ትዕግስት ተሟጦ በድጋሚ ውድድሮች ሊቋረጡ የሚችሉበት እድል የሰፋ እንደሚሆንም ይጠበቃል።